แบงก์ทหารไทยกำไร 1.4 พันล้านบาท
แบงก์ทหารไทยเผยผลประกอบการไตรมาส 3 ปึ้ก ส่วนต่างอัตราดอกเบี้ยเพิ่มเป็น 2.82% รายได้เพิ่มขึ้นทุกด้านทั้งค่าธรรมเนียม ดอกเบี้ย
16 ต.ค. 2555

แบงก์ทหารไทยเผยผลประกอบการไตรมาส 3 ปึ้ก ส่วนต่างอัตราดอกเบี้ยเพิ่มเป็น 2.82% รายได้เพิ่มขึ้นทุกด้านทั้งค่าธรรมเนียม ดอกเบี้ย



บุญทักษ์ หวังเจริญ
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ผลการดำเนินงานในไตรมาส 3 เพิ่มขึ้นต่อเนื่อง โดยเฉพาะส่วนต่างอัตราดอกเบี้ยปรับตัวสูงขึ้นเป็น 2.82% จาก 2.68% ในไตรมาสที่ 2 และ 2.49% ในไตรมาสที่ 3 ปีก่อน เนื่องจากการเพิ่มขึ้นของเงินให้สินเชื่อ โดยเฉพาะสินเชื่อเอสเอ็มอี หลังจากธนาคารออกผลิตภัณฑ์ต่อเนื่อง รวมทั้งการบริหารต้นทุนเงินฝากด้วยการออกผลิตภัณฑ์เงินฝากระยะยาว
ทั้งนี้ส่งผลให้ไตรมาสที่ 3 ธนาคารและบริษัทย่อยมีผลกำไรสุทธิ 1,437 ล้านบาท เพิ่มขึ้น 13.8% เมื่อเทียบไตรมาสที่ 2 และ 91.6% เมื่อเทียบกับไตรมาสที่ 3 ปีก่อน ทำให้ในรอบ 9 เดือนของปีนี้ ธนาคารมีกำไรสุทธิรวม 3,731 ล้านบาท  หรือเพิ่มขึ้น 22.7 % เมื่อเทียบกับช่วงเดียวกันปีก่อน
นายบุญทักษ์ กล่าวว่า ไตรมาสนี้ธนาคารมีรายได้ค่าธรรมเนียมสุทธิเพิ่มขึ้น 7% จากไตรมาสที่ 2 และ 25.6% เมื่อเทียบไตรมาสที่ 3 ปีก่อน ซึ่งเป็นผลจากการเพิ่มขึ้นของรายได้ค่าธรรมเนียมจากธุรกิจประกัน (แบงก์แอสชัวรันด์) และค่าธรรมเนียมสินเชื่อ และในไตรมาสนี้ เนื่องจากจากการที่ธนาคารสามารถเพิ่มรายได้มากกว่าการขยายตัวของค่าใช้จ่าย ส่งผลให้อัตราส่วนค่าใช้จ่ายต่อรายได้ (cost to income ratio) ลดลงเป็น 54.1% จาก 56.9% ในไตรมาสที่ 2 สะท้อนประสิทธิภาพในการดำเนินงานของธนาคารที่ดีขึ้นอย่างต่อเนื่อง